Kijivas kotlete

Kijivas kotlete (ukraiņu: котлета по-київськи) ir kotletes veids, kas pagatavots no saklapētas vistas filejas, kurā ietīts auksts sviesta gabals. Gatavā kotlete ir ovālas formas. To cep dziļā traukā, iepriekš iemērcot sakultā olā un rīvmaizē. Sviestam var pievienot rīvētu sieru, sēnes, garšaugus, olas dzeltenumu un citas sastāvdaļas.

Tās raksturīgākās iezīmes ir gatavošana no veselas vistas krūtiņas vai teļa gaļas gabala, sulīga gaļa, plāna kraukšķīga garoziņa un šķidra, smaržīga eļļa iekšpusē, kurai, to sagriežot, jāizplūst.

 Vēsture 
Franču ēdiens no vistas filejas, kurā ietīts pildījums, pēc tam apviļāts rīvmaizē un cepts kā kotlete, tiek dēvēts par cotelette de volaille (burtiski – kotlete no vistas gaļas). Pateicoties franču pavāriem, 19. gadsimta beigās šis ēdiens nonāca Krievijas Impērijā (toreiz arī Kijiva bija tās sastāvā). Laika gaitā vietējie restorānu īpašnieki sāka radīt dažādas variācijas, balstoties uz šo aizņemto recepti.

Kijivas variantā pildījumu aizstāja ar sviestu un garšaugiem. Tas vienkāršoja recepti un vienlaikus padarīja to populāru.

Ar nosaukumu “Kijivas kotletes” ēdiens jau minēts 1915. gadā. Maskavas izdevumā “Журнал домохозяек” (“Mājsaimnieču žurnāls”) tika publicēta recepte “Kijivas kotletes no vistas vai teļa gaļas”, kurā sviesta gabaliņš tiek ietīts kotletē, bet pati kotlete tiek panēta olā un rīvmaizē.

Tāpat arī 1937. gadā Čikāgas laikrakstā “Chicago Tribune” restorāna “Yar” īpašnieks pulkvedis Vladimirs Jašenko pieminēja ēdienu ar nosaukumu “vistas fileja, pagatavota Kijivas stilā”. Jašenko bija mācījies Pēterburgā, dienējis Krievijas Impērijas armijā un 1926. gadā ieradies Čikāgā.

 Sastāvdaļas 
Lai pagatavotu Kijivas kotletes, nepieciešams:

 800 grami vistas filejas;
 150–200 grami sviesta;
 2 olas;
 rīvmaize;
 2–3 ēdamkarotes miltu;
 50 grami piena;
 zaļumi;
 sāls, pipari pēc garšas.

 Pagatavošanas veids 
Kijivas kotlešu pagatavošana sākas ar pildījuma sagatavošanu. Šim nolūkam mīkstu sviestu saspaida ar dakšiņu, pievieno smalki sagrieztus zaļumus, sāli un melnos piparus. Visu samaisa līdz viendabīgai masai. Pēc tam ar ēdamkaroti no sviesta izveido ovālas vai konusa formas gabaliņus (kotlešu skaitā) un uz 3–5 minūtēm ievieto saldētavā. Tas nepieciešams, lai sviesta un zaļumu pildījums neveidotu šķidrumu kotlešu veidošanas laikā.

Kamēr sviests ar zaļumiem sasalst, sagatavo vistas fileju: no tās notīra cīpslas un kauliņus, un rūpīgi izdauza ar gaļas āmuriņu. Pēc tam uz izklātās filejas vidus novieto sasalušo sviesta gabaliņu un aptin to ar vistas fileju no visām pusēm (sviestam jābūt cieši ietītam gaļā, bez redzamiem plaisājumiem. Ja ir kādi plīsumi, tos jāaizklāj ar filejas gabaliņiem, lai pildījums cepšanas laikā neiztecētu). Veido kotletes, kuras uz dažām minūtēm ievieto saldētavā. Kamēr sagatavotās kotletes atdziest, nelielā bļodā sakuļ olas ar pienu.

Sasalušas kotletes nedrīkst izjukt, bet tām arī nevajadzētu sasalst līdz ledus gabala stāvoklim. Izņemtās kotletes apkaisa ar pipariem un apviļā miltos. Pēc tam tās mērcē piena un olu maisījumā, un tad apviļā rīvmaizē. Pārklāšanu atkārto vēl vienu reizi, lai veidotos kraukšķīga un garšīga garoziņa, kas novērš kotletes izjukšanu cepšanas laikā. Kotletes cep fritē apmēram 4–5 minūtes no katras puses, pēc tam tās gatavo līdz galam cepeškrāsnī. Kijivas kotletes cep cepeškrāsnī tieši pirms pasniegšanas.

Ja gatavo Kijivas kotletes ar vistas kauliņu, kaula galiņu ievieto kotletes iekšpusē veidošanas laikā. Pārējais pagatavošanas process ir tāds pats. Šādā gadījumā kotlete izskatās kā vistas kājiņa. Pildījumam, papildus sviestam un zaļumiem, dažkārt pievieno caur sietu izberztu olu dzeltenumu, sieru vai citus produktus. Tas atkarīgs no receptes varianta un pavāra vēlmēm.

 Atsauces 

 Ārējās saites 



Kategorija:Gaļas ēdieni
Kategorija:Ukrainas vēsture